১ টাকায় আজকাল কী হয়? বড় জোর একটা লজেন্স। আজকের দিনে দাঁড়িয়ে ১ টাকার বিনিময়ে এর থেকে বেশি কিছু পাওয়া সম্ভব নয়। কিন্তু কর্ণাটকের একটি রেস্তোরাঁ এই ধারণা সম্পূর্ণ বদলে দিয়েছে।
কর্ণাটকের হুবলির কাঁচঘর গলির একটি ছোট্ট দোকান ‘রোটি ঘর’। রেস্তোরাঁ না বলে, এটিকে ক্যান্টিন বলাই ভাল। এখানে মাত্র ১ টাকা দিলেই সেরে নেওয়া যায় দুপুরের লাঞ্চ। অবাক হচ্ছেন?
আরও পড়ুন
২৫০ টাকার মধ্যে এক্সক্লুসিভ লাঞ্চ কিংবা ডিনার, এই কলকাতাতেই
একহাতে ফুচকা অন্যহাতে শার্ট বিক্রি, সংসার চালাতে দিনভর ‘সব্যসাচী’ যুবক
বিষয়টি অবাক করার মতো হলেও সত্যি। মাত্র ১ টাকার বিনিময়ে এখানে পেটপুরে খাওয়া যায়। আপনি ভাবতেই পারেন, মাত্র ১ টাকায় কী খাবারই বা পাবেন। চিন্তার কারণ নেই। এই ১ টাকার থালিতে আপনি পেয়ে যাবেন, ভাত, রুটি, ডাল, সবজি আর সন্দেশ। কোনও বিশেষ অনুষ্ঠান থাকলে এখানে আরও কয়েক রকমের মিষ্টি পাওয়া যায়।
তবে শর্ত একটাই। ১ টাকার এই লাঞ্চ খেতে গেলে আপনাকে দুপুর ১২টা থেকে ৩টের মধ্যে এই ক্যান্টিনে আসতে হবে। তবেই পাবেন এই থালি। তবে দাম কম হলেও, এই ক্যান্টিনটি যথেষ্ট পরিষ্কার-পরিচ্ছন্ন। প্রায় ছ’বছর আগে এই ক্যান্টিনটি শুরু করে মহাবীর ইউথ ফেডারেশন। মূলত এলাকার সংলগ্ন বস্তি এবং গরিবদের জন্যই এই ক্যান্টিনটি খোলা হয়েছিল। কিন্তু পথচলতি মানুষও খেতে পারেন এই ক্যান্টিনে।